**EGYÜTTMŰKÖDÉSI MEGÁLLAPODÁS**

*amely létrejött egyrészről*

a **GreenGo Car Europe Korlátolt Felelősségű Társaság**

(székhely: 1075 Budapest, Rumbach Sebestyén u. 15.; cégjegyzékszám: 01-09-189375; képviseli: Michaletzky Bálint ügyvezető) a továbbiakban: „**GreenGo**”

*másrészről*

**Budapest Főváros VII. kerület Erzsébetváros Önkormányzata**

(székhely: 1073 Budapest, Erzsébet körút 6.; adószám: 15735708-2-42; törzskönyvi szám: 735704; képviseli: Vattamány Zsolt polgármester) a továbbiakban: „**Önkormányzat**”

(a továbbiakban együttesen: „**Felek**”) között az alulírott napon, illetve az alábbi feltételekkel:

**I. Együttműködés**

I.1. A GreenGo elektromos autók útján autómegosztó szolgáltatást nyújt Budapest 25 km2 alapterületű belvárosában, amelyhez kapcsolódóan elektromos töltőoszlopokat kíván telepíteni Budapest területén, így az Önkormányzat területén is.

I.2. Az Önkormányzat elkötelezett az elektromobilitás ügye mellett, és támogatja a lakosai számára elérhető elektromos töltőállomás-infrastruktúra fejlesztését, amelynek keretében a GreenGo-val kölcsönösen együttműködnek 3 (azaz három) elektromos töltőoszlop (a továbbiakban: „**Töltőoszlopok**”) Önkormányzat területén való létesítése és üzemeltetése érdekében.

**II. Önkormányzat jogai és kötelezettségei**

II.1. Az Önkormányzat kijelenti, hogy az alábbi ingatlanok kizárólagos tulajdonában állnak:

1. Budapest VII. kerület belterület 34212/14 helyrajzi számú ingatlan,
2. Budapest VII. kerület belterület 34303 helyrajzi számú ingatlan,
3. Budapest VII. kerület belterület 32949/1 helyrajzi számú ingatlan.

II.2. Az Önkormányzat kifejezetten hozzájárul ahhoz, hogy a GreenGo az alábbi helyszíneken egy-egy darab Töltőoszlopot létesítsen:

1. Budapest VII. kerület belterület 34212/14 helyrajzi számú ingatlanon, a 1075 Budapest, Madách Imre út 2-6. szám alatti ingatlan előtti járdaszakaszon,
2. Budapest VII. kerület belterület 34303 helyrajzi számú ingatlanon, a 1072 Budapest, Dob u. 46. szám alatti ingatlan előtti járdaszakaszon,
3. Budapest VII. kerület belterület 32949/1 helyrajzi számú ingatlanon, a 1076 Budapest, Verseny u. 2-4. szám alatti ingatlan előtti járdaszakaszon.

II.3. Az Önkormányzat a II.2. pontban megjelölt helyszíneken a jelen megállapodás ***1. számú melléklete*** szerinti térképen jelölteknek megfelelően, a GreenGo által elhelyezendő Töltőoszlopok talapzata által foglalt területek (a továbbiakban együttesen: „**Telepítési helyszínek**”) használati jogát térítésmentesen a GreenGo részére átengedi 10 (azaz tíz) éves határozott időtartamra (a továbbiakban: „**Határozott időtartam**”), és a Töltőoszlopok mindegyike mellett 2-2 (azaz két-két) gépjármű részére kijelölt és fenntartott várakozó helyet (a továbbiakban: „**Töltőállomások**”) biztosít.

II.4. Az Önkormányzat kifejezetten hozzájárul ahhoz, hogy a Töltőoszlopok létesítése érdekében a GreenGo a Telepítési helyszíneken, a Töltőállomásokon, és II.2. pontban megjelölt ingatlanokon saját költségére építési és egyéb munkálatokat végezzen, végeztessen.

II.5. Amennyiben a GreenGo a Telepítési helyszínek és a Töltőállomások területén térfigyelő kamerákat kíván létesíteni, úgy erről köteles az Önkormányzatot a telepítést megelőzően írásban tájékoztatni, és a térfigyelő kamerák létesítésével kapcsolatos mindennemű költséget vállalni.

II.6. Amennyiben a GreenGo a II.5. pont szerinti térfigyelő kamerákat létesít, úgy azt a létesítést követően az Önkormányzat tulajdonába átadja, továbbá Önkormányzat vállalja, hogy azokat a létesítést követően a tulajdonába átveszi.

II.7. Az Önkormányzat vállalja, hogy amennyiben a GreenGo a II.5. pont szerinti térfigyelő kamerákat létesít, és azt a tulajdonába átadja, úgy azokat az átadást követően haladéktalanul Erzsébetváros Rendészeti Igazgatóságának üzemeltetésbe átadja.

II.8. Az Önkormányzat kötelezettséget vállal arra, hogy a Töltőállomások előtt a forgalomtechnikai hozzájárulásban meghatározott közúti jelző és kiegészítő táblák elhelyezése során a GreenGo-val együttműködik, és annak érdekében, hogy a Töltőállomások egyikét bármilyen elektromos autó, míg a másikat a GreenGo jelen megállapodásnak megfelelően elektromos autók töltésére igénybe tudja venni, valamennyi szükséges nyilatkozatot kiad, illetve intézkedést megtesz.

II.9. A GreenGo kötelezettséget vállal arra, hogy a Töltőállomások létesítéséhez szükséges forgalomtechnikai hozzájárulás mellékletét képező tervdokumentációt előzetesen egyezteti az Önkormányzattal.

**III. GreenGo jogai és kötelezettségei**

III.1. A GreenGo a Telepítési helyszíneken elektromos autók töltésére alkalmas, az alábbi specifikációval rendelkező összesen 3 (azaz három) Töltőoszlop – egy Telepítési helyszínen egy Töltőoszlop – telepítését, és a jelen megállapodás II.3. pontja szerinti Határozott időtartam alatti üzemeltetését vállalja.

Specifikáció:

* + két csatlakozási pont,
  + töltőpontonként legalább 7,3 kW kapacitás,
  + OCPP 1.5. szabvány szerinti kommunikáció,
  + Type 2 kábeles csatlakozási pont,
  + GSM modul,
  + távfelügyelhető.

III.2. A GreenGo kötelezettséget vállal arra, hogy a jelen megállapodás II.2. a) pontjában meghatározott Telepítési helyszínen létesít használatra alkalmas, üzembe helyezett, engedélyekkel rendelkező Töltőoszlopot. Jelen szerződés aláírását követő 30 napon belül GreenGo köteles megkezdeni a Töltőoszlopok telepítéséhez szükséges hálózatfejlesztési munkák elindítását az illetékes áramszolgáltatónál és a kiépült csatlakozási pontok átadását követő 3 hónapon belül üzembe helyezni a Töltőoszlopot. Amennyiben a GreenGo hálózatfejlesztést követően rendelkezésére álló határidőn belül töltőtelepítési kötelezettségének nem tud eleget tenni, akkor a Felek a határidő meghosszabbítása érdekében annak lejártát megelőző 30 (azaz harminc) nappal kötelesek egymással tárgyalásokat folytatni a GreenGo kezdeményezésére.

III.3. A GreenGo kötelezettséget vállal arra, hogy a jelen megállapodás II.2. b) és c) pontjában meghatározott Telepítési helyszíneken legkésőbb a III.2 szerint telepített Töltőoszlop üzembe helyezését követő 6 hónapon belül létesít használatra alkalmas, üzembe helyezett, engedéllyel rendelkező Töltőoszlopokat. Amennyiben a GreenGo ezen kötelezettségének nem tesz eleget, de az áramszolgáltató által a Töltőoszlop telepítéséhez szükséges hálózatfejlesztés ezen időpontig befejezésre kerül, vagy került, akkor a Felek a határidő meghosszabbítása érdekében annak lejártát megelőző 30 (azaz harminc) nappal kötelesek egymással tárgyalásokat folytatni a GreenGo kezdeményezésére.

III.4. A GreenGo köteles gondoskodni a töltőoszlopok létesítéséhez, telepítéséhez, üzembe helyezéséhez és üzemeltetéséhez szükséges valamennyi tervezési, engedélyeztetési, és kivitelezési eljárás megindításáról és lefolytatásáról, továbbá köteles viselni az ezzel járó költségeket, így különösen:

* + a szükségessé váló áramhálózat fejlesztésének,
  + a mérőórák kiépítésének,
  + valamint az útburkolat bontásának és helyreállításának költségét.

III.5. A Töltőoszlopok üzemeltetéséhez szükséges jogerős engedélyek kézhezvételéről a GreenGo az Önkormányzatot minden Töltőoszlop esetében haladéktalanul köteles tájékoztatni.

III.6. A GreenGo viseli a Töltőoszlopok üzemeltetési költségeit, különösen az áramellátás, karbantartás költségét.

III.7. Mindegyik Töltőoszlop két csatlakozási ponttal rendelkezik, amelyek közül az egyiket kizárólag a GreenGo jogosult elektromos autók töltésére használni a hozzátartozó Töltőállomással együtt. Ehhez, valamint az elektromos autók töltésére szolgáló kizárólagos használathoz szükséges technikai berendezések telepítéséhez az Önkormányzat jelen megállapodás aláírásával kifejezetten hozzájárul. A GreenGo vállalja, hogy mindegyik Töltőoszlop másik eltérő csatlakozási pontját, és az ahhoz a csatlakozási ponthoz tartozó Töltőállomást hozzáférhetővé teszi bármilyen elektromos autó töltésére a GreenGo applikációjában regisztrált felhasználó számára. A töltési szolgáltatáshoz a hozzáférést a GreenGo applikációján keresztül biztosítja díjmentesen, azonban az applikáció használatához előzetes regisztráció szükséges.

III.8. A GreenGo a Töltőoszlopon és Töltőállomásokon jogosult megjelölni, hogy melyik elektromos autók töltésére szolgáló használatára jogosult kizárólagosan.

III.9. A GreenGo a Töltőoszlopokon a mindenkor hatályos jogszabályoknak megfelelően, valamint a III.10. pontban foglaltak figyelembe vételével, ellenszolgáltatás fejében töltési szolgáltatást (a továbbiakban: „**Töltési Szolgáltatás**”) nyújthat a GreenGo applikációjában regisztrált felhasználók részére.

III.10. A GreenGo kötelezettséget vállal arra, hogy az Erzsébetváros Kártyával rendelkező regisztrált felhasználók részére a Töltőoszlopokon térítésmentesen és korlátlanul nyújt Töltési Szolgáltatást a Határozott időtartam kezdő napjától számított 3 (azaz három) évig. Amennyiben a jelen megállapodásban foglalt használati jog a IV.3. pontban meghatározottak szerint további 5 éves időtartamra meghosszabbításra kerül, akkor a GreenGo kötelezettséget vállal arra, hogy az 5 éves időtartam első 3 (azaz három) évében az Erzsébetváros Kártyával rendelkező, és a GreenGo applikációjában regisztrált felhasználók a Töltési Szolgáltatást 50%-os kedvezménnyel vehetik korlátlanul igénybe.

III.11. A Töltőállomások használatának ellenőrzése, harmadik személy általi jogosulatlan igénybe vétele esetén, valamint szükséges hatósági intézkedések megtétele érdekében a GreenGo kölcsönösen együttműködik az illetékes közterület-felügyelettel.

III.12. A GreenGo jogosult az általa nyújtott szolgáltatást, valamint az Önkormányzattal való együttműködést online felületen hirdetni, reklámozni.

III.13. A GreenGo a Határozott időtartam alatt minden negyedévet követő hónap végéig köteles az Önkormányzat részére tájékoztatást adni a Töltőoszlopok bárki számára hozzáférhető csatlakozási pontját felhasználók számáról, külön részletezve az Erzsébetváros Kártyával rendelkezők számát is.

III.14. Amennyiben GreenGo a III.3. pont szerint kötelezettségeit nem tudja teljesíti, a határidő lejárta előtt legkésőbb 30 nappal írásban köteles erről Önkormányzatot értesíteni, mely tájékoztatást Önkormányzat tudomásul vesz.

**IV. A megállapodás időtartama**

IV.1. Jelen megállapodás 10 (azaz tíz) éves határozott időtartamra jön létre.

IV.2. A Határozott időtartam azon a napon kezdődik, amikor a Töltőoszlop üzemeltetéséhez szükséges valamennyi jogerős engedéllyel a GreenGo rendelkezik. A Határozott időtartam kezdő- és végnapja az egyes Töltőoszlopokhoz tartozó Telepítési helyszín esetében eltérő lehet.

IV.3. A Határozott időtartamot a GreenGo annak lejártát megelőzően az Önkormányzathoz intézett egyoldalú írásbeli nyilatkozattal jogosult további 5 (azaz öt) évre meghosszabbítani (a továbbiakban: „**Meghosszabbítás**”).

**V. Jelen megállapodás megszűnése és megszüntetése**

V.1. Jelen megállapodás III.2. pontjában foglalt tárgyalások eredménytelensége esetén az Önkormányzat jogosult a jelen megállapodástól a GreenGo-hoz intézett egyoldalú írásbeli nyilatkozattal elállni. Az Önkormányzat általi elállás esetén a GreenGo köteles a III.2. pontban meghatározott érintett Telepítési helyszíneken, valamint Töltőállomásokon az eredeti állapotot az elállás kézhezvételét követő 60 (azaz hatvan) napon belül helyreállítani.

V.2. Jelen megállapodás III.3. pontja szerinti tárgyalások eredménytelensége esetén az Önkormányzat jogosult a II.2. b) és c) pontja szerinti Telepítési helyszínek és a hozzátartozó Töltőállomások tekintetében a GreenGo-hoz intézett egyoldalú írásbeli nyilatkozattal a használati jog átengedésétől elállni. Az Önkormányzat általi elállás esetén a GreenGo köteles az érintett Telepítési helyszíneken, valamint Töltőállomásokon az eredeti állapotot az elállás kézhezvételét követő 60 (azaz hatvan) napon belül helyreállítani.

V.3. Jelen megállapodás a valamennyi Töltőoszlopra irányadó Határozott időtartam lejártával megszűnik kivéve, ha a Határozott időtartam a IV.3. pontban foglaltak szerint meghosszabbításra kerül. A Határozott időtartam IV.3. pontban foglaltak szerinti meghosszabbítása esetén jelen megállapodás a Meghosszabbítás időtartamának lejártával szűnik meg. A Határozott időtartam és a Meghosszabbítás időtartamának lejárta előtt 30 (azaz harminc) nappal a Felek egymással tárgyalásokat folytatnak a GreenGo kezdeményezésére a további együttműködés érdekében. Amennyiben a tárgyalások következtében a Felek nem hosszabbítják meg a jelen együttműködést, akkor a Határozott időtartam, vagy a Meghosszabbítás időtartamának lejártát követő 60 (azaz hatvan) napon belül a GreenGo köteles helyreállítani az eredeti állapotot valamennyi Telepítési helyszínen és Töltőállomásokon együttesen.

V.4. Az Önkormányzat a GreenGo-hoz intézett egyoldalú írásbeli nyilatkozattal jogosult jelen megállapodást felmondani, ha a GreeGo jogerősen végelszámolás, csődeljárás vagy felszámolási eljárás alá kerül, vagy más eljárás következtében a cégjegyzékből jogerősen törlésre került. Felmondás esetén az Önkormányzat választása szerint

* + ingyenesen megszerezheti a Töltőoszlopok tulajdonjogát, vagy a Töltőoszlopok tulajdonosaként harmadik személyt jelölhet ki,
  + kötelezheti a GreenGo-t az eredeti állapot helyreállítására,
  + az eredeti állapotot maga helyreállítja vagy helyreállíttatja, és ennek költségét a GreenGo köteles viselni.

Az Önkormányzat a GreenGo-hoz intézett felmondási nyilatkozatában köteles közölni, hogy a fentebb felsorolt következmények közül melyiket választja.

V.5. Amennyiben a Telepítési helyszínek és/vagy Töltőállomások valamelyikének használatát az Önkormányzat jelentős közérdekből ideiglenesen korlátozni vagy megszüntetni kívánja, akkor arról köteles a korlátozást vagy megszüntetést megelőző legalább 30 (azaz harminc) nappal a GreenGo-t írásban értesíteni, az ideiglenes korlátozás vagy megszüntetés okának és időtartamának megjelölésével együtt. Amennyiben a használat ideiglenes korlátozása vagy megszüntetése a 30 (azaz harminc) napot meghaladja, akkor az Önkormányzat köteles a GreenGo részére új Telepítési helyszínt biztosítani. Ez esetben a Felek kölcsönösen együttműködve jóhiszeműen járnak el.

**VI. Kapcsolattartás**

VI.1. Minden, jelen megállapodás tekintetében megtett, vagy megtenni szándékozó értesítés írott formában, postai úton, vagy e-mailen történik, továbbá a Felek kapcsolattartásra jogosult személyeket jelölnek ki:

1. GreenGo esetében:

kapcsolattartó: Michaletzky Bálint ügyvezető

levelezési cím: mindenkori cégjegyzékbe bejegyzett székhely

e-mail: balint@greengo.hu

telefon: +36 70 602-0244

1. Önkormányzat esetében:

kapcsolattartó: Csüllög Szilvia Hatósági és Ügyfélszolgálati Iroda vezetője

levelezési cím: 1076 Budapest, Erzsébet krt. 6.

e-mail: csullog.szilvia@erzsebetvaros.hu

telefon: +36 1 462-3280

VI.2. A Felek megállapodnak, hogy a fentebb megjelölt levelezési címekre ajánlott küldeményként feladott leveleket a második sikertelen kézbesítést követő 5. (azaz ötödik) munkanapon – annak másik fél általi kézhezvételétől függetlenül – kézbesítettnek tekintik.

**VII. Záró rendelkezések**

VII.1. Az Önkormányzat kijelenti, hogy jelen megállapodás megkötéséhez a Pénzügyi és Kerületfejlesztési Bizottság a \_\_\_ számú határozatával (***2. számú melléklet***), valamint a Képviselő-testület a 447/2017. (XII.12.) számú határozatával kifejezetten hozzájárult (***3. számú melléklet***).

VII.2. Jelen megállapodás valamely kikötésének érvénytelensége nem érinti a többi rendelkezés érvényességét. Az érvénytelen kikötés helyébe olyan rendelkezés lép, amely leginkább megfelel a Felek ügyleti akaratának, továbbá a vonatkozó jogszabályokkal is összhangban áll.

VII.3. Jelen megállapodásban nem szabályozott kérdésekben a magyar jog az irányadó.

VII.4. Jelen megállapodás a Felek képviselőinek aláírásának napjával lép hatályba.

Felek jelen megállapodást, mint akaratukkal mindenben megegyezőt jóváhagyólag írják alá.

Budapest, 2017. \_\_\_\_\_\_\_\_\_\_\_\_\_

……………………………..…….....

**GreenGo Car Europe Korlátolt Felelősségű Társaság**

**képviseli: Michaletzky Bálint ügyvezető**

Budapest, 2017. \_\_\_\_\_\_\_\_\_\_\_\_\_

……………………………..…….....

**Budapest Főváros VII. kerület Erzsébetváros Önkormányzata**

**képviseli: Vattamány Zsolt polgármester**

Ellenjegyezte:

………………………..………………….

**Dr. Gotthard Gábor jegyző**

Pénzügyi ellenjegyző:

………………………..………………….

**Fitosné Z. Zsuzsanna**

**Pénzügyi Iroda vezetője**

Mellékletek:

1. Térképek
2. A Pénzügyi és Kerületfejlesztési Bizottság \_\_\_ számú határozata
3. A Képviselő-testület 447/2017. (XII.12.) számú határozata